yáste stánaḥ śaśayo yó mayobhūríti yáste stáno níhito gúhāyāmítyevaìtádāha yó ratnadhā́ vasuvidyáḥ sudátra íti yo dhánānāṃ dātā́ vasuvítpaṇā́vya ítyevaìtádāha yéna víśvā púṣyasi vā́ryāṇī́ti yéna sárvāndevāntsárvāṇi bhūtā́ni bibharṣī́tyevaìtádāha sárasvati támiha dhā́tave'karíti vāgvai sárasvatī saìṣā gharmadúghā yajño vai vā́gyajñámasmábhyam práyacha yéna devā́nprīṇāmétyevaìtádāhā́tha gā́rhapatyasyā́rdhamaítyurvántárikṣamánvemī́tyasā́veva bándhuḥ